
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	3 februarie 2014

	Nr.
	4c-7/691


R A P O R T

asupra propunerii legislative privind exonerarea de la plată a unor sume de către personalul plătit din fonduri publice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 528/2013 din 27 noiembrie 2013, cu dezbaterea pe fond, în procedură obişnuită, a propunerii legislative privind exonerarea de la plată a unor sume de către personalul plătit din fonduri publice.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.564/17.06.2013)

· avizul negativ al Comisiei juridice, de disciplină şi imunităţi 
(nr.4c-11/1393/16.12.2013)

· punctul de vedere negativ al Guvernului (nr.1934/18.10.2013).

Propunerea legislativă are ca obiect de reglementare stabilirea unor măsuri referitoare la drepturile de natură salarială ale personalului din sectorul bugetar, plătit din bugetul general consolidat, în sensul exonerării de la restituirea sumelor încasate în plus, peste nivelul stabilit prin Legea nr.284/2010 privind salarizarea unitară a personalului plătit din fonduri publice, cu modificările şi completările ulterioare. 
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 27 ianuarie 2014, au participat, în conformitate cu prevederile art.55 din Regulamentul Camerei Deputaţilor:

· d-l Codrin Scutaru – Secretar de Stat, Ministerul Muncii, Familiei, Protecţiei Sociale şi Persoanelor Vârstnice 

· d-l Ion Gibescu – director, Ministerul Muncii, Familiei, Protecţiei Sociale şi Persoanelor Vârstnice

· d-l Fănel Mitea – director, Ministerul Finanţelor Publice
La lucrările comisiei şi-au înregistrat prezenţa 24 deputaţi, din totalul de 25 membri ai comisiei.

Raportul comisiei a fost adoptat cu majoritate de voturi (o abţinere).

Propunerea legislativă a fost respinsă de Senat în şedinţa din 18 noiembrie 2013.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

· se încalcă dispoziţiile art.15 alin.(1) din Legea nr.500/2002 privind finanţele publice, cu modificările şi completările ulterioare, prin care se precizează că, în situaţia în care iniţiativa legislativă are implicaţii asupra bugetului de stat consolidat, trebuie să fie prevăzute sursele de acoperire a micşorării veniturilor bugetare;
· se încalcă prevederile art.7 din Legea responsabilităţii fiscale nr.69/2010, precum şi prevederile art.33 din Legea nr.24/2000, republicată, care reglementează obligativitatea studiului de impact;
· nu sunt întrunite exigenţele de claritate, precizie şi previzibilitate, impuse de jurisprudenţa Curţii Constituţionale, iar neîndeplinirea acestor exigenţe este incompatibiliă cu principiul fundamental privind respectarea Constituţiei, a supremaţiei sale şi a legilor, prevăzut la art.1 alin.(5) din Constituţie;
· există cadrul legal privind exonerarea de la obligaţia restituirii sumelor reprezentând drepturi de natură salarială stabilite în mod necuvenit, de care au beneficiat angajaţii din cadrul autorităţilor şi instituţiilor publice, până la intrarea în vigoare a Legii nr.284/2010, în temeiul unor contracte/acorduri colective de muncă sau hotărâri ale consiliilor locale şi/sau judeţene, pentru care Curtea de Conturi a constatat că au fost acordate ilegal şi a dispus obligarea autorităţilor şi instituţiilor publice la recuperarea sumelor respective.


PREŞEDINTE,



SECRETAR,


Florin Iordache



Cristina Ancuţa Pocora
Întocmit,

Expert parlamentar Adriana Breazu

